CELEX: 32022R0486
Language: lt
Date: 2022-01-21 00:00:00
Title: Komisijos deleguotasis reglamentas (ES) 2022/486 2022 m. sausio 21 d. kuriuo dėl valstybės intervencijos išlaidų apskaičiavimo metodų iš dalies keičiami Komisijos deleguotojo reglamento (ES) Nr. 906/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos, I ir III priedai

2022 3 28   
               
               
                  LT
               
               
                  Europos Sąjungos oficialusis leidinys
               
               
                  L 100/1
               
            
         KOMISIJOS DELEGUOTASIS REGLAMENTAS (ES) 2022/486
         2022 m. sausio 21 d.
         kuriuo dėl valstybės intervencijos išlaidų apskaičiavimo metodų iš dalies keičiami Komisijos deleguotojo reglamento (ES) Nr. 906/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos, I ir III priedai
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 20 straipsnio 2 ir 3 dalis,
         kadangi:
         
                     (1)
                  
                  
                     Komisijos deleguotajame reglamente (ES) Nr. 906/2014 (2) nustatytos išsamios taisyklės, taikomos Europos žemės ūkio garantijų fondo (EŽŪGF) valstybės intervencijos išlaidoms. Siekiant atsižvelgti į tai, jog valstybės intervencija taikoma tik retkarčiais, to reglamento nuostatas reikia patikslinti;
                  
               
                     (2)
                  
                  
                     Deleguotojo reglamento (ES) Nr. 906/2014 I priedo I dalyje nustatytos palūkanų normos, taikytinos finansuojant valstybės intervencijos išlaidas iš EŽŪGF;
                  
               
                     (3)
                  
                  
                     siekiant nustatyti šias palūkanų normas, valstybės narės turi nurodyti Komisijai vidutinę palūkanų normą, kurią jos faktiškai taikė per ataskaitinį laikotarpį. Jei valstybė narė nepatyrė jokių su palūkanomis susijusių išlaidų, nes jos sandėliuose žemės ūkio produktai nebuvo saugomi, Komisija turi nustatyti pagrindinę palūkanų normą remdamasi vidutinėmis pagrindinėmis palūkanų normomis. Valstybių narių, kurių valiuta yra euro, pagrindinė palūkanų norma yra euro tarpbankinio skolinimo palūkanų norma (EURIBOR). Valstybių narių, kurių valiuta nėra euro, pagrindinė palūkanų norma yra tarpbankinė palūkanų norma (IBOR);
                  
               
                     (4)
                  
                  
                     turint omenyje mažėjantį sandorių, kuriais grindžiama EURIBOR, skaičių, kaip atsarginė norma tais atvejais, kai EURIBOR nėra, turėtų būti teikiama euro trumpalaikio skolinimosi norma (€STR). Valstybėms narėms, kurių valiuta nėra euro, taip pat turėtų būti suteikta galimybė naudoti atsarginę normą, kuri pakeistų nacionalinę IBOR;
                  
               
                     (5)
                  
                  
                     šiuo metu pagal Deleguotojo reglamento (ES) Nr. 906/2014 I priedo I dalyje nustatytas taisykles Komisija kiekvieniems ataskaitiniams metams turi priimti įgyvendinimo reglamentą, kuriuo nustatoma palūkanų norma, net jei ji nesikeitė, o valstybės sandėliuose nėra saugoma jokių produktų. Siekiant supaprastinimo ir efektyvaus išteklių naudojimo, tikslinga numatyti, kad Komisijos įgyvendinimo reglamentas, kuriuo nustatoma palūkanų norma, liktų galioti iki tol, kol jis bus panaikintas. Todėl Komisija turėtų palūkanų normą atnaujinti tik tuo atveju, kai taikomos saugojimo valstybės sandėliuose intervencinės priemonės arba numatomas intervencinis supirkimas;
                  
               
                     (6)
                  
                  
                     Deleguotojo reglamento (ES) Nr. 906/2014 III priedo I dalies 4 punkte nustatytos taisyklės, pagal kurias nustatomos Sąjungai taikytinos standartinio dydžio sumos, kai tam tikras produktas saugomas mažiau nei keturių valstybių narių valstybės sandėliuose. Tačiau gali pasitaikyti, kad tam tikras produktas saugomas daugiau nei keturių valstybių narių valstybės sandėliuose, tačiau apie savo nustatytas išlaidas praneša mažiau nei keturios valstybės narės. Siekiant išvengti teisinio netikrumo nustatant taikytinas standartinio dydžio sumas, reikėtų įtraukti papildomą nuostatą, skirtą tiems atvejams, kai apie savo nustatytas išlaidas praneša mažiau nei keturios valstybės narės;
                  
               
                     (7)
                  
                  
                     Deleguotojo reglamento (ES) Nr. 906/2014 III priedo II dalies 3 punkte nustatyta, kad jei per einamuosius ataskaitinius metus produktas nebuvo ar nebus saugomas valstybės sandėliuose, Komisija tam produktui gali toliau taikyti anksčiau nustatytas standartinio dydžio sumas. Siekiant supaprastinimo ir efektyvaus išteklių naudojimo, taikytinos standartinio dydžio sumos neturėtų būti nustatomos reguliariai kiekvienais metais. Vietoj to Komisijos įgyvendinimo sprendimas, kuriuo nustatomos tos standartinio dydžio sumos, turėtų būti toliau taikomas tol, kol jis bus panaikintas;
                  
               
                     (8)
                  
                  
                     todėl Deleguotojo reglamento (ES) Nr. 906/2014 I ir III priedai turėtų būti atitinkamai iš dalies pakeisti,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) Nr. 906/2014 I ir III priedai iš dalies keičiami taip:
            
                        1)
                     
                     
                        I priedo I dalis iš dalies keičiama taip:
                        
                                    a)
                                 
                                 
                                    1 punktas pakeičiamas taip:
                                    
                                                „1.
                                             
                                             
                                                Apskaičiuojant EŽŪGF tenkančias finansavimo išlaidas, susijusias su valstybių narių sukauptomis lėšomis produktams supirkti, Sąjungoje galiojančią vienodą palūkanų normą pagal Reglamento (ES) Nr. 1306/2013 20 straipsnio 4 dalį nustato Komisija. Ši nekintama palūkanų norma atitinka EURIBOR terminuotų 3 mėnesių ir 12 mėnesių palūkanų normos vidurkį, užregistruotą per 6 mėnesių ataskaitinį laikotarpį, kurį turi nustatyti Komisija, šias palūkanas paskirstant atitinkamai vieno trečdalio ir dviejų trečdalių santykiu. Jei EURIBOR nėra, naudojama vidutinė €STR, užregistruota per tą 6 mėnesių ataskaitinį laikotarpį.“;
                                             
                                          
                              
                                    b)
                                 
                                 
                                    2 punktas iš dalies keičiamas taip:
                                    
                                                i)
                                             
                                             
                                                pirma pastraipa pakeičiama taip:
                                                „Siekiant nustatyti taikomas palūkanų normas, Komisijos prašymu valstybės narės turi jai ne vėliau kaip iki prašyme pateikto termino nurodyti vidutinę palūkanų normą, kurią jos faktiškai taikė per 1 punkte nurodytą ataskaitinį laikotarpį. Šis pranešimas perduodamas naudojant Komisijos valstybėms narėms pateiktą pranešimo formą.“;
                                             
                                          
                                                ii)
                                             
                                             
                                                trečios pastraipos a ir b punktai pakeičiami taip:
                                                
                                                            „a)
                                                         
                                                         
                                                            valstybėms narėms, kurių valiuta yra euro – 3 mėnesių EURIBOR arba, jei EURIBOR nėra, €STR;
                                                         
                                                      
                                                            b)
                                                         
                                                         
                                                            valstybėms narėms, kurių valiuta nėra euro – 3 mėnesių IBOR, taikoma kiekvienoje iš tų valstybių narių, arba, jei IBOR atitinkamoje valstybėje narėje nėra, IBOR pakeičianti norma.“;
                                                         
                                                      
                                          
                              
                                    c)
                                 
                                 
                                    3 punkto antra pastraipa pakeičiama taip:
                                    „Komisijos įgyvendinimo reglamentu, priimtu pagal Reglamento (ES) Nr. 1306/2013 20 straipsnio 4 dalį, nustatytos palūkanų normos apvalinamos dešimtųjų tikslumu.“;
                                 
                              
                                    d)
                                 
                                 
                                    pridedamas 4 punktas:
                                    
                                                „4.
                                             
                                             
                                                3 punkto antroje pastraipoje nurodytas Komisijos įgyvendinimo reglamentas, kuriuo nustatoma palūkanų norma, toliau taikomas tol, kol jis bus panaikintas nauju Komisijos įgyvendinimo reglamentu, kuriuo nustatoma nauja palūkanų norma.“;
                                             
                                          
                              
                  
                        2)
                     
                     
                        III priedas iš dalies keičiamas taip:
                        
                                    a)
                                 
                                 
                                    I dalies 4 punktas pakeičiamas taip:
                                    
                                                „4.
                                             
                                             
                                                eigu tam tikras produktas saugomas mažiau nei keturių valstybių narių valstybės sandėliuose arba mažiau nei keturios valstybės narės praneša apie II priede nurodytos su produktu susijusios fizinės operacijos išlaidas, standartinio dydžio sumos už šį produktą nustatomos remiantis atitinkamose valstybėse narėse nustatytomis išlaidomis. Galutinė standartinio dydžio suma už šį produktą negali skirtis nuo anksčiau nustatytos sumos daugiau kaip 2 %.“;
                                             
                                          
                              
                                    b)
                                 
                                 
                                    II dalies 3 punktas pakeičiamas taip:
                                    
                                                „3.
                                             
                                             
                                                Jei per atitinkamus ataskaitinius metus produktas nebuvo saugomas valstybės sandėliuose, Komisijos įgyvendinimo sprendimas, kuriuo nustatytos standartinio dydžio sumos, toliau taikomas tol, kol jis bus panaikintas nauju Komisijos įgyvendinimo sprendimu, kuriuo nustatomos naujos standartinio dydžio sumos.“
                                             
                                          
                              
                  
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. sausio 21 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 549.
         
            (2)  2014 m. kovo 11 d. Komisijos deleguotasis reglamentas (ES) Nr. 906/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl valstybės intervencijos išlaidų (OL L 255, 2014 8 28, p. 1).